**9. ข้อมูลหลักทรัพย์และผู้ถือหุ้น**

**9.1 จำนวนทุนจดทะเบียนและทุนชำระแล้วของบริษัทฯ**

 ณ วันที่ 5 กรกฎาคม 2559 บริษัทฯ มีทุนจดทะเบียนจำนวน 300.0 ล้านบาท แบ่งเป็นหุ้นสามัญจำนวน 300.0 ล้านหุ้น มูลค่าหุ้นที่ตราไว้หุ้นละ 1 บาท โดยเป็นทุนชำระแล้วจำนวน 262.5 ล้านบาท แบ่งเป็นหุ้นสามัญจำนวน 262.5 ล้านหุ้น มูลค่าหุ้นที่ตราไว้หุ้นละ 1 บาท ทั้งนี้ ที่ประชุมวิสามัญผู้ถือหุ้นของบริษัทฯ ครั้งที่ 1/2559 (หลังแปรสภาพ) เมื่อวันที่ 24 มิถุนายน 2559 ได้มีมติเกี่ยวกับการเพิ่มทุนจดทะเบียนของบริษัทฯ ดังนี้

1. เปลี่ยนแปลงมูลค่าที่ตราไว้ต่อหุ้นสามัญของบริษัทฯ จากเดิมหุ้นละ 100.0 บาท เป็นหุ้นละ 1.0 บาท ส่งผลให้จำนวนหุ้นสามัญของบริษัทฯ เพิ่มจากเดิม 1.92 ล้านหุ้น เป็น 192.0 ล้านหุ้น
2. เพิ่มทุนจดทะเบียนจำนวน 108.0 ล้านบาท โดยออกหุ้นสามัญเพิ่มทุนจำนวน 108.0 ล้านหุ้น มูลค่าที่ตราไว้หุ้นละ 1.0 บาท โดยมีวัตถุประสงค์ ดังนี้
	1. เพื่อเสนอขายหุ้นสามัญเพิ่มทุนให้กับผู้ถือหุ้นเดิมตามสัดส่วน (Rights Offering) จำนวน 70.5 ล้านหุ้น
	2. เพื่อเสนอขายหุ้นสามัญเพิ่มทุนให้แก่ประชาชนโดยทั่วไปเป็นครั้งแรก (Initial Public Offering) จำนวน 37.5 ล้านหุ้น

ดังนั้น ปัจจุบัน บริษัทฯ จึงมีทุนจดทะเบียน 300.0 ล้านบาท แบ่งออกเป็นหุ้นสามัญจำนวน 300.0 ล้านหุ้น มูลค่าที่ตราไว้หุ้นละ 1.0 บาท และมีทุนจดทะเบียนชำระแล้ว 262.5 ล้านบาท แบ่งออกเป็นหุ้นสามัญจำนวน 262.5 ล้านหุ้น มูลค่าที่ตราไว้หุ้นละ 1.0 บาท

ภายหลังจากการเสนอขายหุ้นสามัญเพิ่มทุนให้แก่ประชาชนจำนวน 37.5 ล้านหุ้นในครั้งนี้แล้ว บริษัทฯ จะมีทุนจดทะเบียนและทุนจดทะเบียนเรียกชำระแล้วทั้งสิ้นจำนวน 300.0 ล้านบาท แบ่งออกเป็นหุ้นที่ชำระแล้วจำนวน 300.0 ล้านหุ้น มูลค่าหุ้นที่ตราไว้หุ้นละ 1 บาท

**9.2 ผู้ถือหุ้น**

โครงสร้างผู้ถือหุ้นของบริษัทฯ ณ วันที่ 5 กรกฎาคม 2559 และภายหลังการเสนอขายหุ้นสามัญเพิ่มทุนให้แก่ประชาชนในครั้งนี้ สรุปได้ดังนี้

| **รายชื่อผู้ถือหุ้น** | **ก่อนการเสนอขายหุ้นสามัญ** | **ภายหลังการเสนอขายหุ้นสามัญ** |
| --- | --- | --- |
| **จำนวนหุ้น (หุ้น)** | **ร้อยละ** | **จำนวนหุ้น (หุ้น)** | **ร้อยละ** |
| 1. กลุ่มครอบครัวดารารัตนโรจน์ 1 |  |  |  |  |
| * บริษัท เจริญอักษร โฮลดิ้ง กรุ๊พ จำกัด 2
 | 78,750,000.0 | 30.0 | 78,750,000.0 | 26.2 |
| * THK Investment Company Limited 3
 | 78,750,000.0 | 30.0 | 41,250,000.0 | 13.8 |
| * นายสมศักดิ์ ดารารัตนโรจน์
 | 26,250,000.0 | 10.0 | 26,250,000.0 | 8.7 |
| * นายสุรพล ดารารัตนโรจน์
 | 26,250,000.0 | 10.0 | 26,250,000.0 | 8.7 |
| * นายอมร ดารารัตนโรจน์
 | 26,250,000.0 | 10.0 | 26,250,000.0 | 8.7 |
| * นางสาวศิรินันท์ ดารารัตนโรจน์
 | 26,250,000.0 | 10.0 | 26,250,000.0 | 8.7 |
| 2. ประชาชน | - | - | 75,000,000.0 | 25.0 |
| **รวม** | **262,500,000.0** | **100.0** | **300,000,000.0** | **100.0** |
| หมายเหตุ: 1 กลุ่มครอบครัวดารารัตนโรจน์เป็นการนับรวมกลุ่มครอบครัวตามความสัมพันธ์ทางสายโลหิต มิใช่การจัดกลุ่ม Acting in concert ตามข้อ 2 ของประกาศคณะกรรมการกำกับตลาดทุนที่ ทจ. 7/2552 เรื่องการกำหนดลักษณะความสัมพันธ์ หรือพฤติกรรมที่เข้าลักษณะเป็นการกระทำร่วมกับบุคคลอื่น และการปฏิบัติตามมาตรา 246 และมาตรา 247 2 โครงสร้างการถือหุ้นของบริษัท เจริญอักษร โฮลดิ้ง กรุ๊พ จำกัด สรุปได้ดังนี้ นางจุ๋ยม่วย แซ่สือ ถือหุ้นร้อยละ 16.9 นายสมศักดิ์ ดารารัตนโรจน์ ถือหุ้นร้อยละ 16.5 นางสาวศิรินันท์ ดารารัตนโรจน์ ถือหุ้นร้อยละ 11.5 นายอมร ดารารัตนโรจน์ ถือหุ้นร้อยละ 9.5 นายประสิทธิ์ ดารารัตนโรจน์ ถือหุ้นร้อยละ 4.4 นายสุรพล ดารารัตนโรจน์ ถือหุ้นร้อยละ 4.0 นายโกมล ดารารัตนโรจน์ ถือหุ้นร้อยละ 3.6 และบุคคลอื่นในครอบครัวดารารัตนโรจน์อีก 23 ท่าน ถือหุ้นรวมกันร้อยละ 33.5 ของทุนชำระแล้วทั้งหมดของบริษัท เจริญอักษร โฮลดิ้ง กรุ๊พ จำกัด  3 THK Investment Company Limited เป็นบริษัทที่จัดตั้งขึ้นตามกฎหมายฮ่องกง มีนายอมร ดารารัตนโรจน์ และนางสาวศิรินันท์ ดารารัตนโรจน์ เป็นผู้ถือหุ้น และมีบริษัท เจริญอักษร โฮลดิ้ง กรุ๊พ จำกัด เป็นผู้รับผลประโยชน์ |

**9.3 สัญญาระหว่างผู้ถือหุ้น**

บริษัทฯ ไม่มีสัญญาระหว่างผู้ถือหุ้นที่มีผลกระทบต่อการออกและเสนอขายหลักทรัพย์ หรือการบริหารงานของบริษัทฯ ที่บริษัทฯ ลงนามด้วย

**9.4 ข้อจำกัดการโอนหุ้นของบริษัทฯ**

 หุ้นของบริษัทฯ สามารถโอนได้โดยไม่มีข้อจำกัด เว้นแต่การโอนหุ้นนั้นเป็นเหตุให้ผู้ถือหุ้นที่มีสัญชาติต่างด้าวถือหุ้นในบริษัทฯ เกินกว่าร้อยละ 49.0 ของจำนวนหุ้นที่จำหน่ายได้แล้วทั้งหมดของบริษัทฯ

**9.5 การออกหลักทรัพย์อื่น**

 - ไม่มี –

**9.6 นโยบายการจ่ายเงินปันผล**

1. **นโยบายการจ่ายปันผลของบริษัทฯ**

 บริษัทฯ มีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 40 ของกำไรสุทธิจากงบเฉพาะกิจการภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัทฯ อย่างไรก็ตาม การจ่ายเงินปันผลดังกล่าวอาจมีการเปลี่ยนแปลงได้ขึ้นอยู่กับแผนการลงทุน เงื่อนไข และข้อจำกัดตามที่กำหนดไว้ในสัญญากู้ยืมเงินหรือสัญญาต่าง ๆ ที่เกี่ยวข้อง (ถ้ามี) ฐานะทางการเงิน ผลการดำเนินงาน และปัจจัยที่เกี่ยวข้องอื่น ๆ โดยคณะกรรมการบริษัทอาจจะพิจารณาทบทวน และแก้ไขนโยบายการจ่ายเงินปันผลเป็นครั้งคราวเพื่อให้เป็นไปตามแผนการดำเนินงานของบริษัทฯ ทั้งนี้ การจ่ายเงินปันผลประจำปีจะต้องได้รับอนุมัติจากที่ประชุมผู้ถือหุ้น เว้นแต่เป็นการจ่ายเงินปันผลระหว่างกาล ซึ่งคณะกรรมการบริษัทอาจอนุมัติให้จ่ายเงินปันผลระหว่างกาลได้เป็นครั้งคราวเมื่อเห็นว่าบริษัทมีกำไรพอที่จะทำเช่นนั้นได้ และให้รายงานการจ่ายเงินปันผลระหว่างกาลดังกล่าวให้ที่ประชุมผู้ถือหุ้นทราบในคราวถัดไป โดยการจ่ายเงินปันผลดังกล่าวจะไม่เกินกำไรสะสมตามงบการเงินเฉพาะกิจการของบริษัท และเป็นไปตามกฎหมายที่เกี่ยวข้อง

1. **นโยบายการจ่ายเงินปันผลของบริษัทย่อย**

ณ ปัจจุบันบริษัทฯ ไม่มีบริษัทย่อย อย่างไรก็ดี ในอนาคตหากบริษัทฯ มีบริษัทย่อย ในการพิจารณาจ่ายเงินปันผลของบริษัทย่อยนั้น จะอยู่ภายใต้อำนาจการพิจารณาอนุมัติของคณะกรรมการบริษัทและที่ประชุมผู้ถือหุ้นของบริษัทย่อยแต่ละบริษัท โดยจะต้องคำนึงถึงผลการดำเนินงาน สภาพคล่อง กระแสเงินสด และสถานะทางการเงิน ตลอดจนแผนการลงทุนของบริษัทย่อยแต่ละบริษัท รวมถึงปัจจัยอื่น ๆ ตามที่คณะกรรมการบริษัทและที่ประชุมผู้ถือหุ้นของบริษัทย่อยแต่ละบริษัทเห็นสมควร ทั้งนี้ เพื่อให้การจ่ายเงินปันผลของบริษัทย่อยเป็นไปตามหลักบรรษัทภิบาล มีความโปร่งใส และตรวจสอบได้ เมื่อบริษัทย่อยมีการจ่ายเงินปันผล คณะกรรมการบริษัทย่อยแต่ละบริษัทจะทำการรายงานให้ที่ประชุม คณะกรรมการบริษัททราบในการประชุมคราวถัดไป